Александер Стойка

**Александер Стойка**, *16. октобер 1890, Карачин, Жупа Угоча, Мадярске кральовство — †31. май 1943, Ужгород, Мадярске кральовство — Епископ Мукачовскый (од 3. мая 1932 по 31. мая 1943), русинскый сполоченскый дѣятель.

## Биография
;Школы:Учив ся в мѣстной церковной школѣ, де учителѣ скоро стямили наданого хлопця и так го рекомендовали дати до гимназии. По закончѣню Унгварской гимназии зачав богословску выуку в Унгварской духовной  семинарии (1910–1912), одкы яко найлѣпшого семинаристу го епархиална Конзистория послала на теологичну факулту Будапештской универзиты, днесь Католицка универзита Петра Пазманя, котру абсолвовав за три рокы (1912–1915). 
;Священича карьера:17. децембра 1916 быв в Унгварѣ, неженатый, рукоположеный на грекокатолицького священика. Уже од року 1915 служив архивариусом епархии, а по высвячѣню — секретарьом канцеларии мукачовскых епископох Антония Паппа и Петра Гебея. Достав тыж вецей новых функций: епископского речника, ритуалмайстра и редактора новинок. Его карьера была успѣшна: ку тым повинностям была на него звѣрена функция Апостолского нотаря, од року 1921 став ся  папскым капланом и апостолскым радником, од року 1930 каноником епархиалной капитулы и директором епископской канцеларии, неодовго заступником епископа, од року 1931 — капитуларным викарьом. Корунов его карьеры было менованя на функцию епископа (3. мая 1932) и высвячѣня в Ужгородѣ, 12. юла 1932, котре прияв з рук Павла Петра Гойдича. В той функции служив 11 рокы, до упокоѣня 31. мая 1943. Умер од розрыва сердця и быв погребеный на теметовѣ при замку.

## Епископска служба
В часѣ свого епископства рукоположив 158 священикох, выставив 67 новых церков и много храмох одрештавровав. Оживив духовный живот, побывав майже в каждой парохии, основав часописы *Душпастырь* и *Добрый пастырь*. По его смерти з оглядом на военный час Папа не меновав нового епископа, а од 6. януара 1944 повѣрив Миклоша Дудаша, епископа гайдудорожского, функциев апостолского администратора Мукачовской грекокатолицкой епархии. 

## Сполоченска чинность
Епископ Александер Стойка быв талантованый казатель, добрѣ розумѣв ся до литературы и финанцовав новинку Недѣля, котра выдавала ся чисто русинсков людовов бесѣдов и держала ся прорусинской и прочехословацкой ориентации. Русинофилска ориентация в културѣ, котра была перед тым найслабша, в часѣ его епископства зачала ся ясно проявляти.

Быв познатый своев харитативнов чинностьов. Выпрацовав програмы помочи худобным и зберав на то грошѣ по цѣлой републицѣ. Една з такых програм была *Великодна акция*, котра застачила бѣлу паску про кажду худобну родину. Отворив интернаты *Конвикт* и *Алумнеум* про дѣтей-сирот зоз священичых родин ай интернат про женску учительску семинарию в Ужгородѣ. Александер Стойка быв тыж познатый як меценаш, котрый давав заказкы русинскым малярям як Адалберт Ерделий, Йосиф Бокшай ци Александер Грабарь. Быв наремный збератель, его колекция образох, книг и рукописох была найвекша в краю, але по ликвидации Грекокатолицкой Церкви комунистичным режимом была тота колекция конфишкована. Книгы свѣтскы пошли до универзитной библиотекы, часть инкунабул — до московскых библиотек, а книгы богословскы и чуджоязычны — до макулатуры, рукописы — до мѣстного музею, образы — до новой областной галерии, при чому часть из них, не знати як, «пропала».

Од 1. юла 1939 быв менованый посланцьом верхньой палаты мадярского парламента, де въедно з посланцями нижньой палаты Андрейом Бродийом, Михаилом Демком, Стефаном Фенциком усиловали ся о автономию краю, але не успѣли. 

## Културна ориентация
Быв прихылник русинской ориентации, але робив вшитко можне, жебы оминути конфронтацию меджи розличныма културныма напрямами. Коли мадярска влада чинила лапачкы на руську молодежь украинофилской ориентации, арешты тай интернованя в лаграх, епископ указав себе як правдивый патриот. Наслѣдком его интервенованя были выпущены на волю понад 200 штуденты, часть из котрых з его помочов достала дозвол ай завершити свои штудии.

Напротив, в осени 1938, коли по вѣденьском арбитражи не одышов з Ужгорода, через его лоялность ку мадярской владѣ и културѣ проукраинскы василиане в Святой столици жадали его одстранѣня, Александер Стойка хотѣв быв резигновати, але вмѣшала ся мадярска влада, и так не стало ся.

## Честь памяти
В Карачинѣ имя Александра Стойкы несе грекокатолицкый лицей, отвореный в року 2003.

## Жерела и одказы
* **Magocsi, Paul Robert.** Chrbtom k horam. Dejiny Karpatskej Rusi a karpatských Rusínov. UNIVERSUM. Prešov, 2016. 
* **Володимир Кубійович** (ред.): Енциклопедія українознавства. У 10 т. — Париж; Нью-Йорк: Молоде Життя, 1954—1989. 
* **Павленко Г. В.** Діячі історії, науки і культури Закарпаття. Малий енциклопедичний словник. Ужгород, 1999.   
* **Поп, Иван**. Энциклопедия Подкарпатской Руси. — Ужгород: Изд-во В.Падяка, 2001. — 431 с.  
* **Іван Поп**: Стойка Олександр (Стойка Александер) // 
* 
*  
* 
* 
* 

## Референции

Катеґорія:Русиньскы єпіскопы
Катеґорія:Грекокатолицкы епископы
Катеґорія:Посланцьове парламента